སྙན་བརྒྱུད་ཟབ་རྒྱ་ཟབ་རྒྱ་ཟབ་རྒྱ༔ ཆོས་ཉིད་མཁའ་འགྲོའི་གསང་མཛོད་ལས༔ ཕག་མོའི་རྫོགས་རིམ་གསང་བ་ཐུགས་ཀྱི་རྒྱ་ཅན་ཤིན་ཏུ་ཟབ་པ་མཁའ་སྤྱཽད་བགྲོད་པའི་མྱུར་ལམ་དོན་གྱི་སྙིང་པོ་ཟབ་པའི་མཐར་ཐུག་འོད་གསལ་མངོན་གྱུར་བཞུགས༔

ན་མོ་གུ་རུ་པདྨ་ཛྙཱ་ན་ཌཱ་ཀི་ཡེ༔ གདོད་ནས་རྣམ་དག་སྤྲོས་པ་བྲལ་བའི་དབྱིངས༔ ལྷུན་གྲུབ་སྐུ་དང་ཡེ་ཤེས་ཡོན་ཏན་རྫོགས༔ ཐུགས་རྗེ་ཀུན་ཁྱབ་རང་བྱུང་སྤྲུལ་པའི་སྐུ༔ ལྷན་སྐྱེས་ཡེ་ཤེས་མཁའ་འགྲོའི་ཚོགས་ལ་འདུད༔ གསང་ཆེན་མྱུར་ལམ་བླ་ན་མེད་པའི་ཆོས༔ ཚེ་གཅིག་ཡང་དག་རྫོགས་པའི་སངས་རྒྱས་སུ༔ སྐད་ཅིག་གཅིག་གིས་གྲོལ་བར་བྱེད་པ་ཡི༔ མཐར་ཐུག་གནད་ཀྱི་མན་ངག་འདི་རུ་འགོད༔ སྔོན་ཚེ་འོག་མིན་གསང་ཆེན་རོལ་པ་རུ༔ རྡོ་རྗེ་ཕག་མོའི་ཐུགས་ནས་ཐུགས་བརྒྱུད་དེ༔ དགའ་རབ་ཤྲཱི་སེང་ཧར་དགོངས་པ་བབས༔ པད་འབྱུང་རིག་འཛིན་

ལོ་པཎ་ཚོགས་རྣམས་ཀྱིས༔ སྙན་ནས་སྙན་བརྒྱུད་དགོངས་པའི་གཏད་རྒྱས་ཐེབས༔ མཁར་ཆེན་བཟའ་དང་ཤེལ་དཀར་རྡོ་རྗེ་འཚོ༔ ཀ་ལ་སིདྡྷི་ལ་སོགས་ཇོ་མོ་ལྔར༔ གསང་ཆེན་ཐེག་པ་མཆོག་འདིའི་བཀའ་བབས་ནས༔ ཟག་བཅས་ཕུང་པོ་འཇའ་ལུས་འོད་སྐུར་གྲོལ༔ ཕྱི་རབས་རྗེས་འཇུག་གདུལ་བྱ་སྐྱོབ་པའི་ཕྱིར༔ རིག་པ་འོད་གསལ་དབྱིངས་སུ་གཏེར་རྒྱས་བཏབ༔ མ་འོངས་སྙིགས་མ་སུམ་ཅུ་ཁ་རལ་དུས༔ མཐིང་འོད་འབར་མའི་ཐུགས་སྤྲུལ་སུ་ཁའི་མཚན༔ པདྨོ་ཡོ་གིའི་བརྟུལ་ཞུགས་མཆོག་བཟུང་ནས༔ གདུལ་བྱ་ལས་ཅན་འགྲོ་བ་ཐབས་ཀྱིས་སྐྱོབ༔

མ་ངེས་གང་འདུལ་མཛད་པ་ཅིར་ཡང་སྟོན༔ དགོངས་པ་ཀློང་རྡོལ་གཏེར་བཅུད་ཡུལ་དུ་འདོམས༔ བརྒྱུད་གསུམ་ཆུ་བོ་གཅིག་ཏུ་འདྲེས་པ་ཡི༔ རིག་པ་མི་འགྱུར་སྒྲོམ་ནས་ཆོས་འདི་བཏོན༔ བྱེ་མའི་གྲངས་ཀྱི་འགྲོ་བ་སྐྱོབ་པར་འགྱུར༔ ས་མ་ཡ༔ ཕྱི་ནང་རྒྱུ་རྐྱེན་ཕུན་སུམ་ཚོགས་པ་ཡིས༔ ཟབ་མོ་ལུས་ཀྱི་དཀྱིལ་འཁོར་རིམ་བཞིན་ཆགས༔ འབྱུང་ལྔ་རྣམ་དག་བདེ་གཤེགས་ཡུམ་ལྔ་སྟེ༔ ཕུང་ལྔ་རྣམ་དག་རྒྱལ་བ་རིགས་ལྔར་སྦྱོར༔ཚོགས་ཡུལ་རྣམ་དག་སེམས་དཔའ་སེམས་མ་སྟེ༔ ཡིད་ཆོས་རྣམ་དག་བདེ་སྟོང་ཀུན་ཏུ་བཟང༔ རྩ་ཁམས་རྣམ་དག་ཡེ་ཤེས་བདུད་རྩིའི་སྤྲིན༔ དབུ་རྐྱང་རོ་གསུམ་སྐུ་གསུམ་རྫོགས་པའི་དབྱིངས༔ འཁོར་ལོ་ལྔ་པོ་དབྱིངས་ཀྱི་ཞིང་ཁམས་ལྔ༔ དཀར་དམར་ཐིག་ལེ་དཔའ་བོ་མཁའ་འགྲོ་སྟེ༔ དེ་ཡང་བདེ་བའི་ངོ་བོ་རོ་མ་སྟེ༔ ཟས་ཀྱི་བཅུད་ལེན་དྲི་གཤང་འདོར་སྡོམ་བྱེད༔ གནད་དུ་བསྣུན་པས་བདེ་སྟོང་མངོན་དུ་འགྱུར༔ ཐབས་མཆོག་མི་འགྱུར་བདེ་ཆེན་ཡེ་ཤེས་སུ༔ སྣོད་བཅུད་འཁྲུལ་པའི་ཆོས་ཁམས་འཇིག་པར་བྱེད༔ སྟོང་པའི་ངོ་བོ་རྐྱང་མ་འགྲེང་བུར་གནས༔ ཡན་ལག་མེད་པ་རང་བཞིན་བཞག་པ་ན༔ རྣམ་པ་རྟོག་ཚོགས་འཆར་ནུབ་ལས་བྱེད་ཅིང༔ ཁྲག་དང་ཆུ་སེར་རླུང་གི་འབེབས་ལྡོག་བྱེད༔ གནད་དུ་བསྣུན་པས་རྟོག་

པའི་འཁོར་ལོ་འཇིག༔ ཤེས་རབ་རྣམ་ཀུན་མཆོག་ལྡན་སྟོང་པ་ཉིད༔ གསལ་སྟོང་ཟུང་འཇུག་ཡེ་ཤེས་མངོན་དུ་འགྱུར༔ བདེ་སྟོང་གཉིས་མེད་ངོ་བོ་དབུ་མ་སྟེ༔ རླུང་གིས་འདར་ཞིང་ཟླ་ཉི་དབྱིངས་སུ་སྡུད༔ དུས་སྦྱོར་བཅུ་གཉིས་རླུང་གིས་འཕོ་བ་དང༔ རྟེན་འབྲེལ་བཅུ་གཉིས་ཀུན་གྱི་དྲོད་འཛིན་ཅིང༔ གནད་དུ་བསྣུན་པས་རིག་སྟོང་ཟུང་འཇུག་གི༔ ཁྱད་པར་ཀུན་མཁྱེན་ཡེ་ཤེས་མངོན་དུ་བྱེད༔ སྤྱི་བོ་བདེ་བ་ཆེན་པོའི་འཁོར་ལོ་ན༔ དཀར་ལ་འཚེར་བའི་རྩ་འདབ་སུམ་ཅུ་གཉིས༔ ངོ་བོ་མེ་ལོང་ལྟ་བུའི་ཡེ་ཤེས་ལ༔ རྣམ་པ་ཐིག་ལེ་རོལ་པ་མཁའ་འགྲོར་ཤར༔ གཞོམ་གཞིག་བྲལ་བ་རྡོ་རྗེའི་ཆོས་དང་ལྡན༔ ཆོས་ཉིད་མཁའ་ལ་ཐོགས་མེད་ཤུགས་ཀྱིས་འགྲོ༔ རྒྱལ་བའི་མཚན་གྱི་གྲངས་ཀྱི་རྣམ་པར་གནས༔ མགྲིན་པ་ལོངས་སྤྱོད་རྫོགས་པའི་འཁོར་ལོར་ན༔ དམར་ལ་འཚེར་བའི་རྩ་འདབ་བཅུ་དྲུག་པོ༔ ངོ་བོ་སོ་སོར་རྟོགས་པའི་ཡེ་ཤེས་ལ༔ རྣམ་པ་ཐིག་ལེ་རོལ་པ་མཁའ་འགྲོར་ཤར༔ མཁྱེན་གཉིས་མ་འགགས་སོ་སོ་རང་རིག་པའི༔ ཡེ་ཤེས་ངང་དུ་འཁོར་འདས་རོ་གཅིག་རྟོགས༔ མ་ཆགས་ཆགས་བྲལ་པདྨ་ལྟ་བུར་གནས༔ འགྲོ་བའི་སེམས་མཁར་ཡེ་ཤེས་ཉི་མའི་གཟུགས༔རྟག་ཏུ་མི་འགགས་

འགྲོ་འོང་བྲལ་བར་གནས༔ སྙིང་ག་དྲན་པ་འདུས་པའི་འཁོར་ལོ་ན༔ མཐིང་འོད་བཀྲག་ཏུ་འབར་བའི་རྩ་འདབ་བརྒྱད༔ ངོ་བོ་ཆོས་ཀྱི་དབྱིངས་ཀྱི་ཡེ་ཤེས་ལ༔ རྣམ་པ་ཐིག་ལེ་རོལ་པ་མཁའ་འགྲོར་གནས༔ མ་རིག་འཁྲུལ་པའི་འཁོར་ལོ་མ་ལུས་པ༔ ཡེ་ཤེས་ཉིད་དབྱིངས་མངོན་དུ་གྱུར་པའི་ཚེ༔ སྐད་ཅིག་ཉིད་བཅོམ་རྫོགས་སངས་རྒྱས་པའི་ལམ༔ མཐར་ཕྱིན་ནང་གསལ་གཞོན་ནུ་བུམ་པའི་སྐུར༔ བདེ་ཆེན་ཉིད་དབྱིངས་ཟུང་འཇུག་དག་པའི་མཁར༔ དོན་གཉིས་མཛད་པ་རྒྱ་ཆེན་མཐར་ཕྱིན་ནས༔ རྟག་ཁྱབ་ལྷུན་གྲུབ་བཀོད་པ་འགྲོ་ལ་སྟོན༔ ལྟེ་བ་སྐྱེད་བྱེད་སྤྲུལ་པའི་འཁོར་ལོ་ན༔ སེར་ལ་སྣུམ་པའི་རྩ་འདབ་སུམ་ཅུ་གཉིས༔ ངོ་བོ་མཉམ་པ་ཉིད་ཀྱི་ཡེ་ཤེས་ལ༔ རྣམ་པ་ཐིག་ལེ་རོལ་པ་མཁའ་འགྲོར་བཞུགས༔ མ་དག་འཁོར་དང་དག་པ་མྱང་འདས་ཀུན༔ སྐྱེད་སྡུད་ཡོན་ཏན་ཀུན་གྱི་གཞི་འཛིན་པ༔ རིན་ཆེན་འདོད་འབྱུང་ནོར་བུ་ཇི་བཞིན་དུ༔ ཆོས་ཉིད་མཁའ་ལ་ཆོས་ཅན་འཁོར་ལོར་ངོམ༔ དབྱེར་མེད་མཉམ་ཉིད་ངང་དུ་འགྲོ་ལྡོག་བྱེད༔ གསང་གནས་བདེ་བ་སྐྱོང་བའི་འཁོར་ལོ་ན༔ ལྗང་ལ་འབར་བའི་རྩ་འདབ་དྲུག་ཅུ་བཞི༔ ངོ་བོ་བྱ་བ་གྲུབ་པའི་ཡེ་ཤེས་ལ༔ རྣམ་པ་ཐིག་ལེ་རོལ་པ་མཁའ་འགྲོར་སྟོན༔ མ་དག་

འགྲོ་བའི་སྐྱེ་གནས་འཇུག་ལེན་བསྐྱེད༔ ཡང་དག་བདེ་ཆེན་གསང་ལམ་མཐར་ཕྱིན་གནས༔ ལས་རྣམས་ཀུན་གྱི་སྤྲོ་བསྡུའི་བྱེད་པོར་གནས༔ རྟེན་འབྲེལ་བཅུ་གཉིས་ཡེ་ཤེས་ངང་དུ་ལྡོག༔ ནམ་མཁའ་ལྟ་བུའི་དགོངས་པ་མངོན་དུ་འགྱུར༔ ཆོས་ཅན་སྣང་བ་ཆོས་ཉིད་རྗེས་སུ་འགྲོ༔ བསམ་གྱིས་མི་ཁྱབ་ལྷན་སྐྱེས་ཡེ་ཤེས་ངང༔ འཁྲུལ་པའི་སྣང་བ་མ་ལུས་འཇིག་པར་བྱེད༔ དེ་ལས་ཡན་ལག་དང་ནི་ཉིང་ལག་ཚུལ༔ རྩ་ཆེན་རྩ་ཕྲན་དབྱེ་བ་མ་ངེས་ཀྱང༔ གྲངས་ཅན་རྩ་ནི་དྲུག་བརྒྱ་བདུན་ཅུར་གནས༔ ཡེ་ཤེས་འཆར་བའི་རྩ་ནི་དྲུག་ཅུ་སྟེ༔ གནས་ཡུལ་དུར་ཁྲོད་ཧེ་རུའི་ཞིང་དང་སྦྱོར༔ རྩ་གསུམ་དྲན་འདུས་འཁོར་ལོའི་ཤར་གྱི་རྩ༔ སུམ་སྐོར་ལྷོ་རུ་ཁྱམ་མ་ནུབ་གཏུམ་མ༔བྱང་དུ་འདོད་མ་ཤར་ལྷོ་རྡུལ་བྲལ་མ༔ རྩ་ཆེན་བརྒྱད་པོ་ཉོན་མོངས་དབྱིངས་འཇོམས་ཡུམ༔ ཡེ་ཤེས་ཆེན་པོས་ཀུན་རྟོག་གདོན་ལ་རོལ༔ དུད་ཁྲོད་བརྒྱད་དུ་ཡེ་ནས་ལྷུན་གྱིས་གྲུབ༔ རྡུལ་བྲལ་མ་ལས་གཉིས་གྱེས་ཧེ་རུའི་གནས༔ ཕྱོགས་བཞིའི་རྩ་ཡི་གཡས་གཡོན་གཉིས་དང་ནི༔ མདུན་ནས་རེ་རེ་རྡུལ་བྲལ་མ་ལས་གཉིས༔ གནས་ཆེན་ཉི་ཤུ་རྩ་བཞི་རྟེན་དང་ནི༔ བརྟེན་པའི་འཁོར་ལོར་

མ་ལུས་རབ་ཏུ་རྫོགས༔ ཕྱོགས་བཞིའི་རྩ་ཡི་རྒྱབ་ནས་རེ་རེ་དང༔ རྡུལ་བྲལ་མ་ཡི་མདུན་རྒྱབ་གཡས་གཡོན་ནས༔ དག་པའི་རྩ་ཆེན་ར་བཞི་གྱེས་པ་ལ༔ ཡུལ་ཆེན་སུམ་ཅུ་སོ་གཉིས་ཞིང་བཀོད་རྫོགས༔ ཡན་ལག་ཉིང་ལག་གྲངས་སུ་བགྲང་བ་ལས༔ གནས་དང་ཉེ་གནས་ཞིང་དང་ཉེ་ཞིང་སོགས༔ དཔའ་བོ་མཁའ་འགྲོ་བརྟེན་པའི་དལ་དུ་རྫོགས༔ མདོར་ན་རྡོ་རྗེ་ཕུང་པོ་གྲོང་ཁྱེར་དུ༔ ཕྱི་ནང་དཀྱིལ་འཁོར་ཡོངས་གྲུབ་ཆེན་པོར་གནས༔ རྩ་ལ་ལམ་བྱས་རླུང་གི་རྒྱུ་བ་ནི༔ གྲངས་ཅན་ཉི་ཁྲི་ཆིག་སྟོང་བདུན་བརྒྱ་དང༔ གྲངས་མེད་ཀུན་རྟོག་བཞོན་པའི་གྲངས་སུ་འབྱུང༔ བཙོན་དུ་བཟུང་བས་ལས་རླུང་རྒྱུ་བ་འགགས༔ གསལ་སྟོང་ཡེ་ཤེས་ཆེན་པོ་གསལ་བར་སྟོན༔ ངོ་བོ་ལོངས་སྤྱོད་རྫོགས་པའི་འཁོར་ལོ་སྟེ༔ རྒྱལ་ཀུན་གསུང་གི་རྡོ་རྗེར་ལྷུན་གྱིས་གྲུབ༔ ཐིག་ལེ་བྱང་ཆུབ་སེམས་ཀྱི་དཀྱིལ་འཁོར་ནི༔ སྐྱེད་བྱེད་བདེ་བ་ཆེན་པོའི་འཁོར་ལོ་ན༔ དཔའ་བོ་ཡབ་ཡུམ་ཨ་ཧཾ་ཚུལ་དུ་བཞུགས༔ རྩ་གནས་དག་པ་དབྱིངས་ཀྱི་དཀྱིལ་འཁོར་ན༔ དཔའ་བོ་མཁའ་འགྲོ་ཐིག་ལེ་དཀར་དམར་ཚུལ༔ རང་རང་རྩ་ཡི་མདུད་པའི་སྟེང་འོག་གནས༔ ཁམས་ནི་བརྡལ་ཏེ་འདི་ཉིད་གནད་བསྣུན་ན༔ སྐུ་དང་ཡེ་ཤེས་

ཡོན་ཏན་བསམ་མི་ཁྱབ༔ འབད་མེད་རང་གསལ་ཆེན་པོར་མཐོང་བར་འགྱུར༔ རྩ་གནས་དག་པ་རྒྱལ་བ་རྣམས་ཀྱི་སྐུ༔ རླུང་གི་འཇུག་ལྡང་གནས་དག་རྒྱལ་བའི་གསུང༔ ཐིག་ལེ་དག་པ་བདེ་ཆེན་རྒྱལ་བའི་ཐུགས༔ སྐུ་གསུམ་དབྱེར་མེད་གཅིག་ཏུ་གྱུར་པ་ལས༔ ཐུགས་ལས་ནང་གསལ་ཆོས་སྐུའི་ཡེ་ཤེས་གསུམ༔གསུང་ལས་ཕྱིར་གསལ་ལོངས་སྐུའི་ཡེ་ཤེས་ལྔ༔ སྐུ་ལས་བྱ་བྱེད་སྤྲུལ་པའི་ཡེ་ཤེས་གཉིས༔ ད་ལྟ་ཉིད་ནས་གཞི་རུ་ལྷུན་གྱིས་གྲུབ༔ དེ་ལྟར་དབྱིངས་དང་ཡེ་ཤེས་དབྱེར་མེད་ལས༔ ཟུང་འཇུག་སྤྲུལ་པའི་རྣམ་རོལ་མ་འགགས་པ༔ ཕྱི་ནང་འབྱུང་བ་སྣོད་བཅུད་ལུས་དང་ཡུལ༔ འདོད་ཡོན་ལྔ་ཡི་རྣམ་པར་ཡོངས་ཤར་ཀུན༔ ངོ་བོ་མཉམ་ཉིད་རིག་པ་བྱང་ཆུབ་སེམས༔ སྤྲོས་བྲལ་རྣམ་ཐར་གསུམ་ལྡན་སྟོང་པ་ཉིད༔ སྨྲ་བསམ་བརྗོད་བྲལ་དེ་བཞིན་ཉིད་ཀྱི་ངང༔ སྐུ་དང་ཡེ་ཤེས་ཀུན་གྱི་དབང་ཕྱུག་ཏུ༔ ངོ་བོ་ཉིད་དུ་ཡེ་ནས་རོ་གཅིག་ཅིང༔ འཁོར་འདས་གཉིས་ཀྱིས་བསྡུས་པའི་ཆོས་རྣམས་ཀུན༔ ཀུན་གྱི་སྤྲོ་དང་བསྡུ་བའི་བྱེད་པོར་ཤར༔ དཔེར་ན་རྒྱ་མཚོའི་ནང་གི་གཟའ་སྐར་ཀུན༔ ཤར་དུས་ཉིད་ནས་རྒྱ་མཚོའི་ཆུ་རུ་མཉམ༔ ཆུ་ལས་གཞན་ན་གཟུགས་

བརྙན་མ་གྲུབ་ལྟར༔ རིག་པའི་རྩལ་ལས་སེམས་དངསེམས་བྱུང་ཆོས༔ སེམས་ཀྱི་ཆོ་འཕྲུལ་ལྟ་བུར་ཕྱི་ནང་གི༔ སྣོད་བཅུད་གཉིས་ཀྱི་སྣང་བ་མ་འགགས་ཤར༔ སྟོང་གཟུགས་སྒྱུ་མའི་སྣང་བ་ཇི་བཞིན་དུ༔ སྣང་བ་སེམས་མིན་སེམས་ལས་གཞན་པའང་མིན༔ རྒྱུ་རྐྱེན་རྟེན་འབྲེལ་ཙམ་དུ་སྣང་ན་ཡང༔ གདོད་མའི་གཞི་ལས་རྒྱུ་རྐྱེན་ཤུགས་ཀྱིས་སྟོང༔ གདོད་ནས་རྣམ་ཀུན་མཆོག་ལྡན་སྟོང་པ་ཉིད༔ དེ་བཞིན་ཉིད་དབྱིངས་འོད་གསལ་ཟུང་འཇུག་སྐུ༔ ཡེ་ཤེས་ལྔ་རྫོགས་ཉོན་མོངས་རྣམ་ཀུན་འཇོམས༔ གཟུང་བའི་ཡུལ་མེད་སེམས་ཀྱི་སྣང་བ་སྟོང༔ ཟང་ཐལ་དྲི་མེད་མཁའ་དབྱིངས་དག་པ་བཞིན༔ འཛིན་པའི་སེམས་མེད་བྱེད་པའི་མཁན་པོ་སྟོང༔ ཀུན་བྱེད་པོ་ནི་རིག་པ་བྱང་ཆུབ་སེམས༔ དེ་ནི་བློ་དང་ཡུལ་གྱི་ཆོས་ལས་འདས༔ གནས་ལུགས་མ་བཅོས་རྫོགས་པའི་དཀྱིལ་འཁོར་གྱི༔ ངོ་བོ་མ་འཁྲུལ་ཇི་བཞིན་རྟོགས་པ་ན༔ ནམ་མཁའི་ཁམས་ལ་ཉི་མའི་དཀྱིལ་འཁོར་བཞིན༔ མ་རིག་མུན་པ་འོད་གསལ་ངང་དུ་སྦྱངས༔ གསལ་ཁྱབ་སྣང་སྟོང་ཟུང་འཇུག་ཡེ་ཤེས་ཐུགས༔ བདེ་ཆེན་མི་འགྱུར་སྐུ་དང་མཉམ་སྦྱོར་བ༔ མ་ལུས་མི་ལུས་རྒྱལ་བའི་དཀྱིལ་འཁོར་ཀུན༔རང་བྱུང་ཡེ་རྫོགས་ཆེན་པོར་ལྷུན་གྱིས་གྲུབ༔ ཨ་ལ་བརྟེན་

ནས་ཡི་གེའི་ས་བོན་འབྱུང༔ ཨ་དངོས་རང་བཞིན་མ་གྲུབ་སྟོང་པ་ཉིད༔ ངོ་བོ་ཆོས་ཀྱི་སྐུ་རུ་རོ་གཅིག་གོ༔ དེ་ལ་ཨུ་བཏགས་འབྲེལ་པ་ཅན་དུ་འབྱུང༔ སྟོང་པའི་ངང་ལས་གསལ་མདངས་མ་འགགས་ཤར༔ ངོ་བོ་ལོངས་སྤྱོད་རྫོགས་པའི་སྐུ་རུ་གྲུབ༔ ཨ་ཨུ་མ་གསུམ་འདུས་པས་ཨོཾ་དུ་འབྱུང༔ སྣང་སྟོང་ཟུང་འཇུག་སྤྲུལ་པའི་སྐུ་རུ་ཤར༔ ཐུགས་རྗེ་མ་འགགས་སྐུ་གསུམ་ལྷུན་གྱིས་གྲུབ༔ དེ་བཞིན་སྟོང་ཉིད་དབྱིངས་ནི་མ་ངེས་པ༔ རང་བཞིན་ཤེས་རབ་རླུང་གིས་བསྐྱོད་པ་ལས༔ འོད་ལྔ་ལྷུན་གྱིས་གྲུབ་པའི་དཀྱིལ་འཁོར་ཤར༔ ཐུགས་རྗེའི་རྩལ་ལས་རྟོག་ཅིང་དཔྱོད་པའི་འཕྲུལ༔ རྒྱུ་ནི་བདག་ཉིད་རྐྱེན་ནི་དེ་མ་ཐག༔ དེ་གཉིས་འདུས་པས་ཀུན་བརྟགས་འཁོར་ལོར་གྲུབ༔ རང་བཞིན་མཐོང་བའི་རྩལ་ལས་ཤེས་རབ་འབར༔ གཉིས་སྣང་རྟོག་གཅོད་རིག་པའི་རང་ཞལ་མཐོང༔ རྒྱུ་ནི་རང་བྱུང་རྐྱེན་ནི་ཡེ་ཤེས་ཏེ༔ རྒྱ་རྐྱེན་འདུས་པའི་ཡོངས་གྲུབ་དཀྱིལ་འཁོར་ཀུན༔ རིག་པ་རང་ངོར་རང་གསལ་འགྱུར་བ་མེད༔ གདོད་མའི་གཞི་ལ་ཀུན་ཏུ་བཟང་པོར་རྟོགས༔ འབྱུང་ལྔ་རྣམ་དག་གདོད་ནས་ཡུམ་ཆེན་ལྔ༔ ནམ་མཁར་སྣང་བ་རབ་རིབ་དྲི་མ་སྟེ༔ སྣང་འཛིན་དག་པའི་སྟོང་ཆེན་ཆོས་ཀྱི་དབྱིངས༔ ཀུན་ཁྱབ་

འགྱུར་མེད་དབྱིངས་ཕྱུག་མ་རུ་གྲུབ༔ ཆུ་རུ་སྣང་བ་གཉིས་འཛིན་རྟོག་པ་ཙམ༔ གཉིས་མེད་ངང་མཐོང་གསལ་སྟོང་དབྱེར་མེད་པ༔ ཡུམ་ཆེན་མ་མ་ཀི་རུ་ལྷུན་གྱིས་གྲུབ༔ ས་རུ་སྣང་བ་ཀུན་ཏུ་རྟོག་པའི་འཕྲུལ༔ ཞེན་འཛིན་རྣམ་དག་བདེ་བ་ཆེན་པོ་སྟེ༔ སྒྲིབ་པ་ཀུན་བྲལ་སངས་རྒྱས་སྤྱན་མར་གྲུབ༔ མེ་རུ་སྣང་བ་བག་ཆགས་གོམས་པ་ཙམ༔ འཛིན་ཞེན་ཁམས་སྟོང་སོར་རྟོགས་ཡེ་ཤེས་དབྱིངས༔ གདོད་ནས་རྣམ་དག་གོས་དཀར་མ་རུ་གནས༔ རླུང་དུ་སྣང་བ་ཉེར་ལེན་འཛིན་པའི་མཐུ༔ བདག་གཞན་གཉིས་མེད་ངོ་བོ་ཉིད་མཐོང་ན༔ རླུང་ཁམས་རྣམ་དག་དམ་ཚིག་སྒྲོལ་མར་གྲུབ༔ དེ་ལ་དེར་བརྟེན་སྣོད་བཅུད་སྣང་བའི་ཡུལ༔གཟུགས་སུ་སྣང་བ་མེ་ལོང་ཡེ་ཤེས་ངང༔ སྒྲ་རུ་གྲགས་པ་མཉམ་ཉིད་ཡེ་ཤེས་ཏེ༔ དྲི་རུ་རྟོག་པ་སོར་རྟོགས་ཡེ་ཤེས་རྒྱན༔ རོ་རུ་སྣང་བ་བྱ་གྲུབ་ཡེ་ཤེས་ཀློང༔ རེག་བྱར་སྣང་བ་ཆོས་དབྱིངས་ཡེ་ཤེས་ཆེ༔ འཛིན་ཞེན་གྱིས་བཅིང་མ་དག་འཁོར་བའི་ཡུལ༔ འཛིན་པ་རྣམ་དག་ཡེ་ཤེས་དཀྱིལ་འཁོར་ཏེ༔ འདི་ལ་བསལ་བཞག་གྲུབ་བསལ་གང་ཡང་མེད༔ ཕུང་པོ་ལྔ་ནི་བཅོམ་ལྡན་རིགས་ལྔ་ཡབ༔ གཟུགས་ཕུང་འཛིན་ཞེན་རྣམ་པར་དག་པ་ཉིད༔ རྣམ་པར་སྣང་མཛད་སྐུ་ཡི་དཀྱིལ་འཁོར་ཡིན༔ ཚོར་ཕུང་

རྣམ་དག་བཅོམ་ལྡན་རིན་ཆེན་འབྱུང༔ འདུ་བྱེད་རྣམ་དག་བཅོམ་ལྡན་དོན་ཡོད་གྲུབ༔ རྣམ་ཤེས་རྣམ་དག་རྡོ་རྗེ་མི་བསྐྱོད་པ༔ འཁོར་འདས་ཆོས་ཀུན་ཕུང་པོ་ལྔ་ཡིས་བཅིངས༔ ཞེན་འཛིན་རྣམ་དག་སངས་རྒྱས་ཁོ་ནར་མཐོང༔ ཀུན་གཞི་གནས་དག་ཆོས་སྐུ་ཀུན་ཏུ་བཟང༔ ཆོས་ཁམས་རྣམ་དག་བདེ་ཆེན་ཀུན་བཟང་མོ༔ རྣམ་ཤེས་རྣམ་དག་ནམ་མཁའི་སྙིང་པོ་སྟེ༔ ཉོན་ཡིད་རྣམ་དག་སྒྲིབ་པར་རྣམ་པར་སེལ༔ ཡིད་ཡུལ་རྣམ་དག་ས་ཡི་སྙིང་པོ་སྟེ༔ མིག་དབང་གནས་དག་བྱམས་པ་ཀུན་ཏུ་གཟིགས༔ སྣ་དབང་གནས་དག་འཕགས་ཆེན་ཀུན་ཏུ་བཟང༔ རྣ་དབང་གནས་དག་ཕྱག་ན་རྡོ་རྗེ་དང༔ ལྕེ་དབང་གནས་དག་འཇམ་དཔལ་གཞོན་ནུའི་སྐུ༔ ལུས་དབང་གནས་དག་སྤྱན་རས་གཟིགས་དབང་སྟེ༔ ཚོགས་བརྒྱད་གནས་དག་བྱང་ཆུབ་སེམས་དཔའ་བརྒྱད༔ ཡུལ་བརྒྱད་གནས་དག་སྒེག་མོ་ཕྲེང་ཐོགས་མ༔ རྡོ་རྗེ་གླུ་གར་བདུག་པ་མེ་ཏོག་མ༔ ཨ་ལོ་ཀེ་དང་རྡོ་རྗེ་དྲི་ཆབ་མ༔ སྟོང་ཆེན་སེམས་མ་བརྒྱད་དུ་ལྷུན་གྱིས་གྲུབ༔ མདོར་ན་སྣང་སྲིད་འཁོར་འདས་ཆོས་རྣམས་ཀུན༔ རྒྱལ་བའི་སྐུ་གསུང་ཐུགས་ཡོན་ཕྲིན་ལས་ལྔར༔ རང་བཞིན་ལྷུན་གྲུབ་རྫོགས་པའི་འཁོར་ལོ་རུ༔ གདོད་ནས་རྣམ་དག་རབ་འབྱམས་རྒྱལ་བའི་

ཞིང